(የአካባቢው ካድሬዎች ሂሳቸውን መዋጥ አለባቸው!) ምናልባት እኮ እሷ የተወነችው ህልሟን ሊሆን ይችላል። ኢህአዴግ ደግሞ የሷ ፖለቲከኛ የመሆን ህልም አይደለም ጉዳዩ -የሰማያዊ ፓርቲ አጀንዳ እንጂ። ለነገሩ … ህዝብን ሆኖ መተወን እኮ ከባድ ነው! (ህዝብን ይሆኑታል እንጂ አይመስሉትም!) የኢህአዴግ ካድሬዎች ግን ይሄን “ረቂቅ ጥበብ” የተረዱት አልመሰለኝም፡፡ እንዲያም ሆኖ ግን በኢህአዴግ እርምጃ ተደስቻለሁ! (እሾህን በእሾህ የሚሉት ዓይነት እኮ ነው!) የሰማያዊ ፓርቲን ሰልፍ በኢህአዴግ ሰልፍ ነው የመከተው! (ያልተመጣጠነ እርምጃ ነው የወሰድኩት ብሎ ከመፀፀት ተርፏል!) አንዳንደ የታክሲ ረዳቶች (ወያላዎች) አንድን ሰው እንዲሳፈርላቸው ተለማምጠውት እምቢ ሲላቸው ምን እንደሚሉት ታውቃላችሁ? (ለነገሩ እናንተም ደርሶባችሁ ሊሆን ይችላል!) “ባቡሩ ሲመጣ ይወስድሃል” ይሉና ይፈተለካሉ (ከአፀፋ ምላሽ ሽሽት እኮ ነው!) ባቡሩ ምን እንደሆነ ገብታችኋል አይደል? መንገዱን ሁሉ እስርስር ያደረገብን የባቡር ሃዲድ ግንባታ ሲጠናቀቅ የሚመጣውን የከተማ ባቡር ማለታቸው እኮ ነው፡፡ እናንተ … የአራት ኪሎው ፓርላማ እኮ ፈፅሞ አልተቻለም፡፡ ከቀን ወደቀን ጡንቻ እያወጣ ነው።
